Eigil Andersen (SF), 2009-04-15:
Lov er lov, og lov skal holdes.
Sådan plejer det at lyde fra de borgerlige partier, inklusive Dansk Folkeparti.
Så kan man spørge: Skal loven så også overholdes, når det gælder forsøg med syge mennesker, der kan miste deres sygedagpenge?
Nej, det mener regeringen ikke, og det gør Dansk Folkeparti heller ikke i praksis.
Det er det, som den her sag viser, for her tvinger man syge til at deltage i noget, som der ikke er lovhjemmel til.
Det er simpelt hen sandheden, uanset hvad der er sagt i øvrigt.
Jeg personligt er dybt rystet.
Man skulle jo tro, at Danmark var en bananrepublik, hvor magthaverne efter forgodtbefindende indførte den ene og den anden regel, uden at det var vedtaget her i Folketinget, og det går selvfølgelig ikke.
Det skal stoppes, der skal være orden i sagerne.
Man vil frygtelig gerne diskutere indsatsen over for syge, men det, som er det centrale i dag, er, at der skal være en lovhjemmel, og det er der ikke.
Jeg kan sige, at i det materiale, som beskriver Beskæftigelsesministeriets forsøg i de 17 kommuner, praler man ligefrem af, at det giver mulighed for at afprøve effekten af det, som regeringen vil indføre med sit nye forslag om sygedagpengeloven.
Men det er altså ikke vedtaget endnu.
Lovforslaget har kun været til første behandling.
Jeg kan citere fra et af notaterne i forbindelse med forsøget i de 17 kommuner: Der bliver således mulighed for at afprøve effekten af indsatsen i udvalgte jobcentre, inden lovgivningen træder i kraft inden lovgivningen træder i kraft .
Det er så det, som medfører, at syge får at vide i et brev, som de modtager, at de kan miste deres sygedagpenge, hvis de ikke deltager i aktivering, herunder arbejde.
Jeg mener, at ministeren er langt ude i tovene, når der skal svares på, hvad lovhjemmelen for det her er.
Der er kommet de her tre forklaringer, som er blevet nævnt, og jeg synes, det er grotesk, at man i visse tilfælde presser syge ud i en aktivering, som udsætter deres helbredelse.
Det er fremgået af udsendelserne i Danmarks Radios P1.
Beskæftigelsesministeren opfører sig, som om det var det rene wild west i USA i gamle dage, hvor lovløsheden rådede.
I virkeligheden mener jeg, at der er tale om en tilståelsessag fra ministeriets egen side.
Ministeriets egne ord bekræfter, at man ikke kan tvinge syge til aktivering, som man gør i det her forsøgsprojekt.
Det kan simpelt hen læses ud af det lovforslag om sygefravær, som vi har haft til første behandling, og det er beskrevet i afsnit 4.2.2. i bemærkningerne til lovforslaget, hvad den nuværende lov indebærer.
Der står: »Efter gældende regler kan kommunen ikke give personer, der modtager sygedagpenge, tilbud om en aktiv indsats efter lov om en aktiv beskæftigelsesindsats, medmindre deres arbejdsevne er så begrænset, at de er berettiget til revalidering efter kapitel 6 i lov om aktiv socialpolitik, og der skal ske en afklaring af deres arbejdsevne.«
Det er Beskæftigelsesministeriets egne ord, og så er der sådan set ikke mere at sige.
Her står, at man med den nuværende lov ikke kan give syge personer tilbud om aktivering, forstået som arbejde, medmindre der er tale om revalidering og afprøvning af deres arbejdsevne.
Men der er simpelt hen ikke så mange, der skal revalideres, som dem, der deltager i forsøget, en gruppe på 3.000 mennesker.
Derfor er det her simpelt hen ulovligt, og det er på høje tid, at det bliver stoppet i de 17 kommuner.
Men jeg vil sige, at jeg ikke føler, der er blevet svaret på det, som jeg har spurgt om og rejst som et problem, og jeg kan da også sige, at beskæftigelsesministeren jo i et svar af den 7. april markerede, at ministeren var usikker på, om der var sket noget forkert her.
Ministeren har bedt kommunerne om at undersøge sagerne.
Ordføreren har ret i, at man kan få dem frataget, på grund af at man udebliver fra samtaler.